叔父生日  其四
作者：蘇過
朝代：宋

paragraphs: 物居覆載間，陰陽爲盛衰。
我觀衆草木，春風不相遺。
春風暫能榮，還有搖落時。
區區諉消長，歲月胡能支。
世人如草木，世態豈異茲。
擾擾方寸中，坐受寵辱移。
晝錦方自眩，飲水誰汝知。
可憐千金軀，坐困毫與釐。
大哉孔孟志，夫子真能師。
浩然剛在氣，直養充四維。
貧富未易動，寒暑何從窺。
塞馬無倚伏，昭琴謝成虧。
還觀儻來物，造物戲小兒。
臞仙事吐納，閱世猶有之。
至人不導引，眉壽何復疑。
惟應廣成子，當與此心期。